SELLYE KOMMUNÁLIS BERUHÁZÓ ÉS SZOLGÁLTATÓ KFT.
ÜZLETI TERV
I. VÁLLALKOZÁS ALAPADATAI

A vállalkozás teljes neve: 
Sellye Kommunális Beruházó és Szolgáltató Kft.

Alakulás időpontja:

1995. november 1.
Alakulás társasági formája:
Kft.

Cégjegyzékszám:

02-09-063422
Tulajdonosok:
Sellye Város Önkormányzat, címe: 7960 Sellye, Dózsa Gy. u. 1.

Székhely:


7960 Sellye, Dózsa Gy. u. 1.
Telephely:


-
Adószám:


11360755-2-02
Telefonszám, e-mail:

+36-73-480-064, patko@sellye.hu
Számlavezető bank:

OTP Bank Nyrt. Sellyei Fiók
Bankszámlaszám:

11731128-20001694


Törzstőke:


6 000 000,- Ft készpénz

Ügyvezető:


Patkó László, 7960 Sellye, Erkel F. u. 5.
Törvényes képviselő:

Patkó László, 7960 Sellye, Erkel F. u. 5.
Fő tevékenység:

zöldterület-kezelés, sikosság-mentesítés, lakásgazdálkodás
Könyvvezetést végző cég:
-
II. VÁLLALKOZÁS LEÍRÁSA, TEVÉKENYSÉGI KÖRE
Társaságunk 1995. november 1.-jén alakult korlátolt felelősségű társaság formájában. A tulajdonosi jogokat 100 %-ban Sellye Város Önkormányzata gyakorolja. A Kft. jegyzett tőkéje 6.000.000,- Ft. A Kft. tevékenységi köre főként olyan önkormányzati közfeladatok ellátására terjed ki, amelyek a tulajdonos ellátási kötelezettségébe tartozik.

Jelenleg társaságunk fő tevékenységi köre: zöldterület-kezelés (közterület-karbantartás), belterületi utak síkosság-mentesítése.

Az eddigi tevékenységeink közé tartozott elsősorban: ivóvíz-ellátás, szennyvízelvezetés, kezelés, lakásgazdálkodás, közterület-fenntartás, síkosság-mentesítés, parkfenntartás, önkormányzati ingatlanok és intézmények épületeinek karbantartásakor felmerülő többletmunkálatok, temető-üzemeltetés, termálfürdő-üzemeltetés, sportpálya-üzemeltetés, települési rendezvények szervezésében való aktív közreműködés, közmunka programok irányítása, bonyolítása, önkormányzati projektek menedzselése, megvalósítása.

Társaságunk fő tevékenységi köre megváltozott az előző évekhez képest, mivel az ivóvíz-ellátás és szennyvízelvezetés feladatok törvényi változások miatt kiszervezésre kerültek cégünktől 2012. június 30.-án. Ezen két feladat, tevékenység biztosította az előző években Társaságunk stabil gazdálkodását, likviditását, eredményességét.

A Társaság legfőbb célja, hogy a következő években megtalálja azokat a finanszírozási formákat, amelyekkel pótolhatóak az előző évek stabil gazdálkodását, eredményességét biztosító tevékenységek. Hosszútávon fontos célkitűzés annak a célnak az elérése, hogy olyan tevékenységeket folytasson a cég, amelyekkel mérsékelhető vagy megszüntethető a tulajdonos önkormányzat anyagi hozzájárulása a feladatok megfelelő szintű ellátásához. Ennek fontos eszköze hosszú távra nézve az a célkitűzés, hogy a kft. képes legyen kisebb-nagyobb európai uniós projekteket sikeresen megpályázni, megvalósítani. Továbbá megtalálni azokat a tevékenységeket, feladatellátásokat, amelyeket eredményesen és gazdaságosan tud végezni a társaság, és amelyek célja, hogy szélesítse a kft profilját, tevékenységi körét, annak érdekében, hogy stabil gazdálkodással rendelkező vállalkozássá váljon.

IV. VÁLLALKOZÁS SZERVEZETI ÖSSZETÉTELE
Vállalkozásunk tevékenységének koordinálását, és a cég képviseletét az ügyvezető végzi. Segítségére van egy könyvelő a gazdasági, számviteli, adózási feladatok ellátásában. 9 fő munkaviszonyban álló munkavállalónk van. 5 fő munkavállaló jelentős mértékű bértámogatással van foglalkoztatva 2015 év áprilisáig, azután pedig újabb bértámogatással tervezzük tovább alkalmazni munkavállalóinkat. Bérgazdálkodásunkat folyamatosan jellemzi a munkaügyi bértámogatások igénybe vétele. 
V. VÁLLALKOZÁS FINANSZÍROZÁSA

Társaságunk fő bevételi forrása Sellye Város Önkormányzatával kötött közterület-fenntartási, síkosság-mentesítési szerződése által realizált bevételek. Ez magában nem elegendő a stabil gazdálkodáshoz. Rendszeres kiegészítő tevékenységek szükségesek. Az Önkormányzat által megvalósított projektekben és pályázatokban rendszeresen részt veszünk vállalkozói minőségben és pályázatmenedzselési minőségben is. Sellye Város belterületén, de a településen kívül is folyamatosan vannak bérmunkák kaszálási feladatokra. Nyári időszakban rendszeresen végezzük szúnyogirtási tevékenységünket, amelyet több település ellátunk megrendelések alapján. Szakmai irányításunk alatt valósulnak meg folyamatosan a startmunka-programok, közmunka programok, amelyek bevételei szintén segítik a stabil gazdálkodást. Segédkezünk egyes szervezeteknek kommunikációs szolgáltatás nyújtásával, amely ebben az esetben szórólapok, kiadványok, plakátok készítését jelenti.
A 2012 év negatív eredménye után, a 2013 évben pozitív eredményt realizált Társaságunk. Köszönhető a Kft KEOP-3.1.3/2F/09-11-2012-0007 önkormányzati projektben történő megfelelő szintű projektmenedzsmenti és alvállalkozói együttműködésének, a Támop 2.4.5.- 12/3-2012-0020 önkormányzat projektben történő szakmai közreműködésünknek, a startmunka programokban történő aktív szakmai irányító szerepkörnek, az irodabérletek maximális kihasználtságának, a kintlévőségek egy részének realizálásának, egyes kisebb bérmunkáknak. Ezen tevékenységek nagymértékben hozzájárultak a Társaság profit realizálásához.

2014 gazdálkodási évben is várhatóan pozitív eredményt realizál Társaságunk hasonló tevékenységek révén, mint 2013 évben.

2015 évben az alábbi feladatokban kívánjuk erőforrásainkat kamatoztatni:
Fő tevékenységünk Sellye Város közterület karbantartása, gondozása, sikosság-mentesítése. Emellett egyre nagyobb bevételt kívánunk realizálni projektmenedzselésből, területrendezési munkálatokból, parkosítási tevékenységekből, nyári szúnyoggyérítési tevékenységből, pályázati tevékenységből, kommunikációs és marketing tevékenység nyújtásából, sokszorosítási, nyomtatási, scanelési, szórólap készítési, névjegykártya készítési tevékenységek nyújtásából.

Ezekben a tevékenységekben az alábbi humán és tárgyi erőforrásokra, kapcsolatrendszerre támaszkodunk: A gépi bérmunkákhoz, földmunkákhoz rendelkezésre áll egy alap géppark (MTZ Traktor szártépő, mulcsuzó kiegészítőkkel, pótkocsival, markoló-rakodó gép, konténeres szállítójármű, motoros fűkaszák, 2 db fűnyíró-traktor). A projektmenedzsment tevékenységhez rendelkezésre áll szakképzett és menedzselésben jártas munkaerő, humánerőforrás, továbbá megbízható, rendszeres együttműködési kapcsolat Sellye Város Önkormányzatával, amely biztosítja a városfejlesztési projektekben való részvétel lehetőségét. A Sellyei Kistérségi Többcélú Társulással is előnyünkre szolgáló együttműködési kapcsolat van, amely biztosítja a kistérségi projektekben való menedzselési és szakmai részvételt. Kommunikációs és marketing tevékenységünkből egyre nagyobb bevételt realizálunk, növekszik a szórólap és kiadványkészítésekre kapott megbízásaink száma. Több irodahelyiség bérbe adására is lehetőség van az irodaépületünkben, amelyet az előző években sikerült kihasználnunk, és a 2015 gazdálkodási évben is projektirodának tervezzük kiadni a második negyedévtől a kistérségi társulásnak több irodát is. Szoros szakmai együttműködés valósul meg Társaságunk és Sellye Város Önkormányzatának Építési Osztálya között, amely lehetővé teszi, hogy a városi fejlesztési, karbantartási munkálatok elvégzésében együttműködjünk az Önkormányzattal díjazás ellenében.
2015 évben megvalósítható tevékenységi körünk további bővítése a Sellye Város Termálfürdőjének üzemeltetése révén. Folyamatban vannak az előkészületek, és Sellye Város Önkormányzatával való egyeztetések a Termálfürdő társaságunk által történő üzemeltetése érdekében. Ez egy jelentős feladat 2015 évre vonatkozóan, amely a társaságunk tevékenységeit erősíti, árbevételét jelentősen növeli.

Ezekben a felsorolt tevékenységekben látjuk rövid távú és hosszabb távú céljaink elérését, amelyeket az alábbiak szerint definiálnánk:

Rövid távú célok:

· stabilizálni a kft gazdálkodási helyzetét, elkerülni működési hiány képződését,

· pénzügyi tartalékot képezni a tárgyévi és következő évi gazdálkodáshoz,

· nagyobb mértékben segíteni az önkormányzati feladatokat, szorosabb együttműködés az önkormányzattal,
· stabil humánerőforrást teremteni a kft.-ben, megbízható, lendületes, hatékony szellemi és fizikai munkaerőt alkalmazni.

Hosszú távú célok:

· bővíteni a kft tevékenységi körét bevételtermelő, nyereséges tevékenységekkel,

· bővíteni a foglalkoztatottak létszámát,

· stabil gazdálkodást biztosítani folyamatosan,

· pályázatokat realizálni a közterület-karbantartás fejlesztésére, és egyéb tevékenységekre,
· önálló, stabil finanszírozási hátteret teremteni, 

· függetlenedni az önkormányzati forrásigénytől,

· tehermentesíteni a tulajdonos önkormányzatot a társaságunk felé nyújtott anyagi kötelezettség vállalásokban.

V. SWOT-ANALÍZIS
A SWOT-elemzés segítségével képet kapunk vállalkozásunkat fenyegető veszélyekről és vállalkozásunkban rejlő lehetőségekről, illetve kideríthetjük a vállalkozásunk erősségeit és gyengeségeit. 
BELSŐ TÉNYEZŐK




KÜLSŐ TÉNYEZŐK

	Erősségek
	Lehetőségek

	· jól felszerelt gépparkkal rendelkezünk
· önkormányzati kapcsolatrendszerrel rendelkezünk
· gyors és megbízható szolgáltatást nyújtunk,
· hatékony, szakszerű humánerőforrás.


	· szolgáltatásaink kiterjesztése lakosokra, vállalkozókra

· pályázati támogatás igénybe vétele a szolgáltatás nyújtására,
· térségbeli kaszálási bérmunkák, földmunkák növelése versenyképes árakon



	Gyengeségek
	Veszélyek

	· szűkös forráslehetőség,

	· gyenge gazdasági környezet,


VI. MŰKÖDÉSI TERV

Társaságunk 2015. évre vonatkozó pénzügyi terv az üzleti tervben meghatározott lehetőségek függvényében:
A.) Személyi jellegű ráfordítások:

9 fő munkaviszonyban lévő munkavállaló, akik egy része egész évben, többsége időszakosan kerül alkalmazásra. Éves személyi jellegű kiadásaikat kell megfinanszírozni. Emellett eseti jellegű megbízási szerződéseket, megbízási díjakat kell eszközölni, azokat finanszírozni. A 2015 évben várhatóan átlagosan az alábbi személyi jellegű ráfordítások keletkeznek:

· Bérköltség:



15.000 ezer Ft,

· Személyi jellegű egyéb költség:
     600 ezer Ft,

· Bérjárulékok:



  4.000 ezer Ft,

Összesen:




19.600 ezer Ft.

B.) Anyagjellegű ráfordítások:

A fő tevékenységi körünk és a vállalt további feladatok ellátása során átlagosan az alábbi anyagjellegű ráfordítások keletkeznek:

· Anyagköltség:




4.000 ezer Ft,

· Igénybe vett szolgáltatások költsége:
2.500 ezer Ft,

· Egyéb szolgáltatások költsége:

   890 ezer Ft,

Össszesen:





7.390 ezer Ft.

C.) Értékcsökkenési leírás:



   700 ezer Ft.

D.) Várható források a 2015. évben:

A 2015. évben megvalósítható feladataink, tevékenységünk alapján várható bevételi források:

· zöldfelület kezelés, közterület-karbantartás, síkosság-mentesítés:
11.430 ezer Ft,

· kaszálási bérmunkák, területrendezési földmunkák:


  1.500 ezer Ft,

· közmunka programok szakmai irányítása:



  1.570 ezer Ft,

· projektmenedzsment feladatok:




  2.000 ezer Ft,

· irodabérletből származó bevételek:




     900 ezer Ft,

· szórólap, kiadvány, plakát készítési tevékenység:


     600 ezer Ft,

· munkaügyi központ bértámogatás:




  1.500 ezer Ft,

· szúnyogirtási tevékenység:





     800 ezer Ft,

· termálfürdő üzemeltetés:





  9.700 ezer Ft,

Összesen:








30.000 ezer Ft.

E.) Várható eredményünk:

Várhatóan a 2015. évben 2 310 ezer Ft eredménnyel számolunk, amelyet a feladataink magasabb színvonalú ellátására, továbbá működési feltételeink javítására, gazdálkodás stabilitására fordítunk.
Az üzleti terv annak érdekében készült, hogy cégünk valamelyest kiszámíthatóvá tegye a működési körülményeket és piaci környezet vállalkozásunkra irányuló hatásait.

Részletes szakmai beszámoló az üzleti tervben megnevezett tevékenységek 2014 évben történő megvalósításáról:
· A Kft. KEOP-3.1.3/2F/09-11-2012-0007 számú európai uniós projekttel kapcsolatos tevékenysége

A Kft projektmenedzsment területén jól végezte a feladatait, mivel menedzselte 2012. ősz óta a projekt megvalósítását, amelyet eddig problémamentesen bonyolított a Közreműködő Szervezettel és a partner szervezetekkel együttműködve. A projekt lezárásra került a menedzsment részéről, 2014. december első hetében helyszíni ellenőrzést folytattak le, amelyen a pályázat dokumentációi és a fizikai megvalósulás megfelelő volt. Projektmenedzsment tapasztalatokkal rendelkező foglalkoztatottak elősegítették az eddigi eredményes munkavégzést. 2013. március óta alvállalkozói minőségben is jelen volt egészen a projekt lezárásig a megvalósításban a Kft., amely tevékenység során a társaság egyik profilját használva a kivitelezési munkálatokban is jelentős részt vállalt. A hatékonyabb és eredményesebb megvalósítást biztosította az a tény, hogy a menedzsment szervezet a kivitelezésben is aktívan részt vett. A kivitelezési munkálatok során a fák, cserjék, bozótok irtási munkái kerültek elvégzésre, garázssor elbontását elvégeztük, védőkerítés megépítése teljes szakaszon megvalósult, kiépített öntözőrendszer került üzemkész állapotban átadásra. Megvalósult a tervezett növények, fák ültetése, sétautak kialakítása. A projektben való alvállalkozói és menedzsment részvétel nagy részben segítette az éves gazdálkodásunk biztonságát.

· A Kft. startmunka programokkal kapcsolatos tevékenysége

A Kft 2014 évben is aktívan részt vett Sellye Város Önkormányzatának startmunka programjainak megvalósításában. Ennek során szakmai irányítást vállalt a település belvíz elvezetésének megfelelő kialakításában, Draskovics Kastély előtti díszkerítés, kapu és terméskő bejáró megépítésében, temetőben megvalósított fekvő és álló urnatárolók kialakításában, az általános iskola és az óvoda konyhájának ebédlő helyiségének felújításában, a Petőfi utcában és a Süttő utcában lévő járda felújításában. Ezeknek a programoknak a megvalósítása során koordináltuk a közfoglalkoztatottak folyamatos munkavégzését, hatékony munkaszervezést.

· A Kft. lakásgazdálkodási tevékenysége

A Kft 2014 évben nagy figyelmet fordított az önkormányzati tulajdonban lévő szolgálati lakások karbantartására. Jelenleg 16 bérlő áll szerződéses kapcsolatban társaságunkkal, továbbá 1 db üres szolgálati lakás áll kihasználatlanul (Édesanyák u. 28. emeleti lakás). Elmondható, hogy elég nagy kihasználtsággal működik a lakásgazdálkodás. Sikerült bérbe adni a Mátyás K. u. 62. szám alatti „rendőrlakást”. Ez a lakás már  éve nem volt bérbe adva, így jelentős előrelépés a lakásgazdálkodásban ennek a hasznosítása. Álmennyezet építésével, ablakok cseréjével, redőnyök felszerelésével tudtuk megvalósítani a bérbeadást. Az érintett bérlő hosszú távon kívánja bérelni a lakást, amely során a felsorolt javítási munkálatok már két év alatt megtérülnek, továbbiakban pedig a lakásgazdálkodás javát szolgálják. Vannak szerkezetileg rossz állapotban lévő lakások, amelyek sürgős beavatkozást igényelnének. Továbbá sok lakáson kisebb felújítási munkálatok szükségesek, amelyeket a Kft az anyagi lehetőségeket és az időbeli tényezőt figyelembe véve és ütemezve elvégzett ebben az évben, illetve elvégezni kíván majd a 2015 évben. Célunk, elfogadható és a bérlők számára is megelégedésre szolgáló állapotba hozni valamennyi szolgálati lakást. Vannak lakások azonban, amelyek aránytalanul nagy ráfordítást igényelnének a megfelelő állapotba hozáshoz: Felsőmajor 10. szám alatti lakás kritikus állapotban van. Ennek helyreállítása szinte újjá építést jelentene, szemben azzal a ténnyel, hogy a bérleti díj bevétele havi 320 Ft! Szükséges az építési osztállyal közösen megtekinteni a lakást, és meghatározni a megoldást. A Mátyás K. u. 40. szám alatt egy üres lakásrésszel rendelkezik az önkormányzat közös tulajdonú épületben. Ez a lakrész életveszélyes állapotban van, megrepedt a fal nagy felületen és bármikor összedőlhet egy nagyobb esőzés következtében. Ennek a helyreállítása szintén az épület ezen felének újjáépítését jelentené, amely nagy költségekkel járna, továbbá az épületrész elbontása is jelentős költségekkel járna. Az építési osztály már megtekintette a lakrészt, a megoldást még egyeztetés alatt van. Ezek az említett lakások negatívan befolyásolják a lakásgazdálkodást, az önkormányzatnak nem éri meg, nem érdeke megtartani és üzemeltetni őket. A többi lakás elfogadható, lakható állapotban van, a kisebb szükséges munkálatok folyamatosan megvalósulnak. Az önkormányzati lakásrendeletben lévő rendelkezésekre módosítást nem javasol a kft., mint a lakásgazdálkodásért felelős szervezet. A lakások bérleti díját nem javasoljuk emelni! A bérlők a legtöbb lakásban saját maguk is költenek a lakások állagmegóvására, így a kft.-nek nem szükséges nagyobb lakbér bevételeket realizálni.

· A Kft. szúnyogirtási tevékenysége

2014 év nyár folyamán 5 alkalommal végeztünk szúnyogirtást Sellye belterületén. Ehhez önkormányzati támogatást nem kértünk. Ezen kívül bérmunkába irtottunk 1 alkalommal Kákics, Okorág, Marócsa, Drávaiványi, Sósvertike, Bogádmindszent, Ózdfalu, Vajszló településeken. A bérmunka bevétele elősegítette Sellye belterületének irtási munkálatainak megfinanszírozását. A szúnyogirtó berendezés megfelelő szakmaisággal használtuk, állapotát megóvtuk.

· Zöldterület karbantartás – közterület karbantartási tevékenység

Sellye belterületén folyamatosan végzünk karbantartási munkálatokat, virágosítás, fásítás folyamatos, elhalt fák kivágása kapacitásunknak megfelelően van ütemezve. A téli időszakra az MTZ traktorral és a zetorral készülünk síkosság-mentesítés tekintetében. Fő tevékenységünk munkálatait saját alkalmazású munkavállalókkal és közmunkásokkal látjuk el. 5 fő saját alkalmazású munkavállaló segíti a közterület karbantartásunkat.

· Temető üzemeltetési tevékenység
A katolikus, református és izraelita temető üzemeltetését az Önkormányzat 2015 évtől rendelte a kft. tevékenységi körébe. Az éves üzemeltetésben jelentős zavar nem volt. 1 fő temetőgondnok, és további közmunkából rendelkezésre álló segédmunkások segítették a temető tisztán tartását. Startmunka keretein belül az urnás temetkezés feltételeit javítottuk. Rendbe tettük az izraelita temető területét. Az elhagyatott sírokat rendbe tettük, rendezetten kezeltük egész évben a temető területét. 2014. évben nagyságrendileg 30 temetkezéssel zárjuk az évet. Ennek ravatalozó bérletével, és a temetkezések során megváltott sírhelyek díjával gazdálkodtunk. Ez a bevételi forrás a közüzemi költségekre, anyagszükségletre, kisebb dologi kiadásokra, stb. fedezetet nyújtott. Viszont nem realizálható elegendő bevételi forrás ahhoz, hogy a temetőgondnok bérköltségeit ki tudjuk gazdálkodni. Ebben az évben az igénybe vett bértámogatás miatt sikeresen megoldottuk a gondnok alkalmazását, de ez nem garantálható a 2015 évre is. Amennyiben nem tudunk bértámogatást igénybe venni, úgy a kézen fekvő megoldás közmunka programban alkalmazni majd a temetőgondnokot.

· kommunikációs és marketing tevékenység

2014 évben kezdtük el folytatni a lakosság és vállalkozók számára: szórólapkészítés, kiadványkészítés, plakátkészítés, rendezvényszervezés, fénymásolás, nyomtatás, scannelés, stb. Ezen tevékenységekre folyamatos igény van, de nem jelentős egyelőre a tevékenységekből realizálódó bevétel.
Pénzügyi beszámoló az üzleti tervben meghatározott tevékenységek tükrében 2014 évre vonatkozóan:

· ivóvíz és szennyvíz kezelés megszűnésének pénzügyi hatása
Társaságunk 2012. június 30.-ig végezte a település ivóvíz és szennyvíz kezelését. Ezeknek a tevékenységeknek jelentős profit realizáló hatásuk volt, amely biztosította a kft. stabil gazdálkodását. Ennek megszűnése komoly hatással volt a kft. gazdálkodására. A kft. egyéb tevékenységei nem fedezték a társaság működését. 2012 év végére kimerített folyószámla hitellel, fél milliós számlatartozással zárta az évet társaságunk.
· KEOP-3.1.3/2F/09-11-2012-0007 számú európai uniós projekttel kapcsolatos tevékenység, iroda bérbeadási tevékenység pénzügyi hatása
Társaságunk nevezett pályázatban való alvállalkozói és menedzsment tevékenysége jelentős profitrealizáló hatással volt a gazdálkodásban, amely 2013 márciusától 2014 szeptemberéig tartott.2013-2014 évben folyamatosan bérbe adtuk a kft. irodahelyiségeit ezzel jelentős bevételi forrást realizálva. Ezeknek a tevékenységeknek köszönhetően az előző pontban meghatározott pénzügyi tényezőt pótolni tudtuk, stabil gazdálkodást biztosított a 2013 és 2014 években. Sikerült visszahozni a 2012 év végén kimerített folyószámlahitelt, sikerült rendezni a 2012 év végi félmilliós számlatartozást, sikerült visszafizetni a tulajdonos önkormányzatnak egy évekkel ezelőtti 4 millió Ft-os tulajdonosi pénzügyi kölcsönt, sikerült megfinanszírozni a Draskovics kastély előtti bruttó 6 millió Ft-os díszkerítés és kapu és terméskő feljáró megépítését. 2013 évben jelentős pénzügyi eredményt tudtunk elérni, 2014 évben pedig várhatóan kismértékű pozitív eredményt fogunk realizálni. 
· 2015 évi gazdálkodásban várható tevékenységek pénzügyi hatása
A 2013-2014 év profitrealizáló tevékenységeivel szemben 2015 évben egyelőre nem látható olyan tevékenység, amely pótolja az előzőekben felsorolt pozitív pénzügyi hatással rendelkező tevékenységeket. Ennek következtében a kft. 2015 évi gazdálkodásának stabilitása egyelőre nem biztosított. Jelenlegi felépítésében nem finanszírozott az éves gazdálkodás. Erre tekintettel szükséges a kft. működésében azonnali megoldásokat eszközölni, azaz: azonnali bevétel és profit növekedés vagy azonnali működési költség megtakarítás elérése szükséges a 2015 év első felében és aztán folyamatosan.
Javaslat a 2015 évre vonatkozó díjak megállapítására:

Társaságunk 2015 évben működési költség megtakarító intézkedéseket kíván eszközölni, amely a humánerőforrás gazdálkodásban tervezett megtakarítást jelent. Szükséges csökkenteni a kft. közterület karbantartására vonatkozó munkavállalói létszámot. Ám ennek ellenére szükséges megemelni a kft. közterület karbantartására vonatkozó szerződésében lévő díjakat is. A közterület karbantartási tevékenység nem látható el saját munkavállalók alkalmazása nélkül, így teljesen leépíteni nem lehet a munkavállalói létszámot. Ennek megfinanszírozásához egyéb profit képző tevékenység hiányában a közterület karbantartási díjakat kívánjuk megemelni 10 %-kal az alábbiak szerint:
közterület karbantartása, sikosság-mentesítése tisztántartása, arborétum és park kezelése nettó 10.393.000,- Ft-ról nettó 11.432.000,- Ft-ra
Kérjük a Tisztelt Bizottságot és Képviselő Testületet, hogy beszámolónkat jóváhagyni és karbantartási szolgáltatási díjunkra vonatkozó 10 %-os növekedést elfogadni szíveskedjenek.

Sellye Város Termálfürdő működtetésére vonatkozó terv:
Társaságunk jelenleg 2015. március 31.-ig üzemelteti ideiglenesen a Termálfürdőt. Az egész éves üzemeltetést az alábbiak szerint kívánja megvalósítani:
A Termálfürdő üzemeltetésével kapcsolatosan szemléletváltásra van szükség mind az üzemeltető, mind a tulajdonos önkormányzat részéről. Alapvető célok: minőségi szolgáltatások nyújtása, sellyei lakosok előnybe részesítése, vidéki és távolabbi vendégek visszacsábítása, elérhetőbb árak, együttműködés a sportegyesülettel, együttműködés az Egészségügyi Központtal, vendéglátókkal egységes működés, működési támogatások és fejlesztési támogatások, önkormányzati finanszírozás!
2009 évben a strandlátogatók száma majdnem elérte a 15.000 fő vendéget. Jelenleg már a felét alig éri el. Pontos vendégszám nem ismert, de 7-8 ezer fő vendégszám körül alakul. Ilyen vendégszám mellett nem lehet önkormányzati finanszírozás nélkül üzemeltetni a Termálfürdőt. Ráadásul a vendégek visszacsalogatását az előző évnél kedvezőbb áru belépőkkel, sokrétű kedvezményekkel lehet megvalósítani, amely nagyobb működési finanszírozást igényel majd.

Az alábbi feladatokat kell elvégezni az előkészületek és az üzemletetés során: Hatósági engedélyek megszerzése, átírása, vendégház szolgáltatás minőségi javítása, gyermektábor működési feltételeinek megteremtése, termálfürdők országos hálózatában való részvétel, öltözők, kabinok javítása, járófelületek, csempék felülvizsgálata, javítása, medence burkolatok javítása, közüzemi szerződések megújítása, tereprendezés, virágosítás a fürdő egész területén, gépészeti rendszer áttekintése, javítása.

A fürdő gazdaságos üzemeltetéséhez szükséges közmunka program bekapcsolódása, amely révén biztosítani kell 10-12 fő közmunkás munkavégzését, továbbá nagyságrendileg 2-3 millió Ft működést segítő anyagköltség rendelkezésre állása a programban. Ennek megvalósulása esetén is számításaink szerint 7 millió Ft önkormányzati hozzájárulás szükséges a Termálfürdő 2015 évi működéséhez.
Javaslat a 2015. évi Termálfürdő működtetésére vonatkozóan:

· Startmunka program indítása, bonyolítása a termálfürdő üzemeltetését elősegítve, amely révén 12 fő közmunkás munkavégzése és a programon belül 2-3 millió Ft működést segítő anyagköltség biztosítása,

· 7 millió Ft önkormányzati hozzájárulás előirányzatának két ütemben történő megteremtése a zavartalan termálfürdő üzemeltetés biztosítására.

Kérjük a tisztelt Bizottságot és Képviselő Testületet, hogy a Termálfürdő üzemeltetésére vonatkozó javaslatot megtárgyalni szíveskedjenek.

Sellye, 2014. december 12.

Patkó László

ügyvezető

Sellye Kommunális Kft.
























